# Chudeoaragonés

|  |  |
| --- | --- |
|  | Iste articlo ye en proceso de cambio enta la ortografía oficial de Biquipedia (la *Ortografía de l'aragonés* de l'Academia Aragonesa d'a Luenga). Puez aduyar a completar este proceso revisando l'articlo, fendo-ie los cambios ortograficos necesarios y sacando dimpués ista plantilla. |

| Chudeoaragonés *Yehudit aragonit/אראגונית יהודית* |
| --- |
| **Atras denominacions:** | (chudeo) aragonita |
| **Parlau en:** |  Corona d'Aragón  Reino de Navarra |
| **Rechión:** |  |
| **Etnia:** | {{{pueblo}}} |
| **Parladors:** | Amortato (s. XV) |
| **Posición:** | {{{clasificación}}} (Ethnologue 1996) |
| **Filiación chenetica:** | Luengas indoeuropeas
 Italica
  Romance
   Pirinenco-mozarabes
    **Chudeoaragonés** |  |
| Estatus oficial |
| **Oficial en:** | No oficial |
| **Luenga propia de:** | {{{propia}}} |
| **Reconoixiu en:** | {{{reconoixiu}}} |
| **Regulau por:** | Sin de regulación |
| Codigos |
| **ISO 639-1** |  |
| **ISO 639-2** |  |
| **ISO 639-3** |  |
| **SIL** |  |
| Localización aproximata d'o Chudeoaragonés. |

O **chudeoaragonés** ye un romance chudieu amortato que se charró en parte d'os reinos d'Aragón y Navarra dende a segunda mitat d'o sieglo VIII dica la rematanza d'o sieglo XV, en os tiempos en os que forachitoron a la mayoría de chudieus no convertitos a lo cristianismo difuera d'a peninsula Iberica.

## Filiación

Se tractaba d'un romance chudieu, per o que ye clasificato lingüisticament entre as luengas indoeuropeas romanicas. As parlas chudeorromanicas se farchaban sobre os fundamentos d'una luenga romanica, a navarro-aragonesa en iste caso, prenendo caracteristicas lingüisticas hebreas dica o punto que talment se diferenciaban prou d'o romance orichinal ta considerar-sen idiomas independients, encara que ixo ye discutible. Bi ha tamién bella controversia sobre si os romances chudieus proceden u no d'un anterior chudeolatín, encara que pareix mas probable que o chudeoaragonés -como los altros romances chudieus d'a peninsula Iberica- naixesen con posterioridat de traza independient.

## L'alchamía chudieva

Bi ha menos textos en alchamía chudieva que en alchamía musulmana, Manuel Alvar n'ha estudiato un que provién de Uesca. Por un tiempo os chudieus d'Aragón teneban l'arabe como luenga de cultura. Un texto de principios d'o sieglo XIV de Uesca se troba en meyo d'una alchamía hebraico-arabe:

procurador ministrador del dido comun por auctoridad poropia sin licença de juge, que se porad enparar la dita binya con el milloramento allí feyto, e faga d'aquella como eredas propia, e si abriestes a sidar en judicio por razon de la dita binya o por el trebudo a querellas del capitol o de su porcurador, que fagades dreyto en poder del oficial del senyor bisbe o de la cort seglar cual mas querran. E si la dita binya querades bender que lo fagades a saber diez dias antes al capitol o a su percurador. E si retener la querran que l´ayan cinc soldos menyos que otro ninguno. E si retener no la querran, que d'alli adenent podades aquellas bender a qui bos querredes, cebtado a ca[ball]eros, infa[n]çones, clerigos e personas de religion e meselos, mas a personas de servicio qui el dito trebudo paguen e cunplan las ditas cosas sobre ditas
Una muestra de texto en romance aragonés d'o sieglo XV escrito por u ta chudieus ye:

Aquesto, dejus pena de dozientos florines de oro, la mitad pora el senyor Rey [loado sea] y la otra mitad pora la aljama e fejus pena de [anatema y excomunion] si sera judio. Et si sera cristiano non res menos dejus la dita pena... [Lleal, 1995: 76].

...Item ordena la aljama qui si por ventura era cristiano el arrendador de la dita sisa y non terna carniceros judios que li tallen al present la carne pora vender... [Lleal, 1995: 76]

## Historia

No ye claro si a fin d'o chudeoaragonés estió por una suya converchencia con altros romances chudieus hispanicos (se veiga chudeocastellano) u si o suyo uso s'esmermó en favor d'os romances chudeohispanicos d'o sud d'a Peninsula, con un numero mas gran de charradors, esparditos sobretot per tierras valencianas, murcianas y andaluzas.

### Elementos aragoneses en o chudeocastellano

O sefardita de Tesalonica coincidiba con o sefardita de Macedonya d'o Norte y Bosnia en predominar a conservación d'a F- inicial (*facer*, *ferir*), a diferencia d'o sefardita de Bulgaria, Anatolia u Rumanía.

En o sefardita de Monastir (Macedonya d'o Norte) bi ha muitos casos d'epentesi antihiatica pareixitos a los de l'aragonés (*cayidu*, *tu creyis*, *tu veyis*, *cayir*, *criyer* y tanto en a parla sefardita de Monastir como en a de Bosnia se testimonia *el veyi*, *ellos veyin*. no necesariament son aragonesismos, tamién podrían deber-sen a una influencia leyonesa.

En o sefardita de Tesalonica i heban aragonesismos u palabras comuns de l'aragonés con o castellano y que en castellano no han tenito muito uso como *embelecar*, *embabucar*, *bafo*, *mancar*, *axugar*, *meollo* (con o significato de "cerebro" y relacionato con l'aragonés actual "miollo"), *afalagar* (con o sentito de consolar), *fuir*, *topar*. As palabras *escorchar* y *(de)spuntar* son aragonesismos propios d'o sefardita de Tesalonica y Sarajevo.

En chudeocastellano no se diz *conmigo*, *contigo* y *consigo*, se fan servir as formas aragonesas occidentals *con mí*, *con tí* y *con sí*. Unatro aragonesismo pronominal propio d'o chudeocastellano ye o pronombre reflexivo plural *sen*, que tamién se troba en castellano rechional d'a val d'Ebro.

Os numerals ordinals presentan a terminación *-eno*: *kuatreno*, *sinkeno*, *seženo*, *seteno*, *kinzeno*, y a forma irregular aragonesa y italiana *primo*.

As formas en *-igo* de l'aragonés moderno (*creigo*, *veigo*, *creiga* y *veiga*) son documentatas en chudeocastellano chunto con as formas *veyo*, *creyo* y as formas coincidents como lo castellano moderno. En sefardita de bel puesto ye documentata (chunto con a forma castellana), a presencia d'imperfectos en *-iva*, en especial en a luenga escrita de Moisés Almosnino (sieglo XVI), d'orichen aragonés: *kriyiva*, *riyiva*, *trayiva*.

En sefardita de Bosnia, Monastir (Macedonya d'o Norte) y Tesalonica as oracions subordinatas condicionals se fan con o futuro d'indicativo en cuenta de con o futuro de subchuntivo castellano.

enpero si es fruta ke es xašáš ke **estará** guzaneada...
enpero si es fruta ke afilú si **saldrá** guzaneada...
si afilú **saldrá** guzaneada
si las mužeres **diran** esto por saxarit minxa arbit siguro ke **sera resivido** delantre del šem yitbarax
Tamién bi ha oracions hipotetico-comparativas a on bi ha indicativo en cuenta de subchuntivo como en castellano

i esto es la preva si tenemos amor kon el kriador o no, ke si es verdadera la amor que tenemos kon el šem yitbarax **kale que mos alegremos** kuando akožemos la ora de meldar i de acer misvot **komo si ganavamos** munčo groš, i atristar i amofinar kuando mankamos de meldar i afinar misvot **komo si pedríamos** munčos grošeš
## Referencias

## Bibliografía

* (es) Aldina Quintana: *Concomitancias lingüísticas entre el aragonés y el ladino (judeoespanyol). A.F.A 2001.*
* (es) Revista de Filología Española 8.136-41 (1946)
* (es) Miguel Ángel Motis Dolader: *Pervivencias aragoneses entre los sefardíes actuales*. Aragón en el mundo. CAI 1988.

| Variants medievals d'o navarro-aragonés |
| --- |
| Aragonés medieval de l'Alto Aragón | Aragonés d'as comunidaz aragonesas | Aragonés d'as Comarcas Churras | Aragonés d'a val d'Ebro | Chudeoaragonés | Navarro | Riojano | Scripta aragonesa (estándard) |